钦定古今图书集成/明伦汇编/氏族典/第364卷 > 《廖用贤尚友录》 > 阴识
## 钦定古今图书集成/明伦汇编/氏族典/第364卷 > 《廖用贤尚友录》 > 阴识

按《后汉书阴识传》，“识字次伯，南阳新野人，光烈皇后
前母兄。其先出自管仲，管仲七世孙修，自齐适楚，为
阴大夫，因而氏焉。秦汉之际，始家新野。及刘伯升起
义兵，识时游学长安，闻之，委业而归，率子弟宗族宾
客千馀人往诣伯升，伯升乃以识为校尉。更始元年，
迁偏将军。二年，更始封识阴德侯，行大将军事。建武”
元年，光武遣使迎阴贵人于新野，并征识。识随贵人
至，以为骑都尉，更封阴乡侯。二年，以为关都尉，镇函
谷。迁侍中，以母忧辞归。十五年，定封原鹿侯。及显宗
立为皇太子，以识守执金吾，辅导东宫。帝每巡郡国，
识常留镇守京师，委以禁兵。入虽极言正议及与宾
客语，未尝及国事，帝敬重之。识所用掾史，皆简贤者，
如虞延、傅宽、薛愔等，多至公卿校尉。显宗即位，拜为
执金吾，位特进。永平二年卒，谥曰“贞侯。”